C 152/102
EL
Επίσημη Εφημερίδα της Ευρωπαϊκής Ένωσης
6.4.2022
4.2.5.
Τα μέτρα για τη στήριξη αξιόπιστων κοινωνικών επενδύσεων (δράση 2δ) δεν επαρκούν καθόλου για την κάλυψη του χάσματος στον κοινωνικό τομέα.
Ενώ κανονισμός για την ταξινομία (10) παρέχει ένα ελάχιστο επίπεδο προστασίας παραπέμποντας, μεταξύ άλλων, στα βασικά εργασιακά πρότυπα της Διεθνούς Οργάνωσης Εργασίας, αυτό δεν αρκεί για τη στήριξη της κοινωνικής προόδου μέσω του συστήματος ταξινομίας.
Απαιτείται μια συνεπής προσέγγιση για την εμβάθυνση της κοινωνικής βιωσιμότητας, στην οποία ο άνθρωπος και ο κόσμος της εργασίας βρίσκονται στο επίκεντρο.
Η βάση υφίσταται ήδη με τον ευρωπαϊκό πυλώνα κοινωνικών δικαιωμάτων και τους ΣΒΑ των Ηνωμένων Εθνών.
Για παράδειγμα, ένα σύστημα ταξινομίας το οποίο καλύπτει εξίσου περιβαλλοντικούς και κοινωνικούς στόχους και, ως εκ τούτου, προβλέπει τη γενική αρχή της μη πρόκλησης ζημίας (11), μπορεί να αποτελέσει πολύτιμη βάση για μια οικονομικά, κοινωνικά και περιβαλλοντικά βιώσιμη ΕΕ.
Με τη συμμετοχή των κοινωνικών εταίρων και της κοινωνίας των πολιτών, θα πρέπει τώρα να αναπτυχθεί γρήγορα ένα ολιστικό σύστημα ταξινομίας.
Ούτως ή άλλως, η δημοσίευση της έκθεσης όσον αφορά την κοινωνική ταξινομία στα τέλη του 2021 είναι όψιμη.
4.2.6.
Το γεγονός ότι η επανεξέταση των τεχνικών προτύπων στο πλαίσιο του κανονισμού περί γνωστοποιήσεων αειφορίας στον τομέα των χρηματοπιστωτικών υπηρεσιών (12) θα πραγματοποιηθεί περί τα τέλη του 2022, προκειμένου να αποσαφηνιστούν οι δείκτες δυσμενών περιβαλλοντικών και κοινωνικών επιπτώσεων, επίσης συνιστά καθυστέρηση.
Ειδικότερα, η ΕΟΚΕ ζητεί την πολύ ταχύτερη εξέταση των δεικτών εργασίας και ανθρωπίνων δικαιωμάτων και την εφαρμογή υψηλότερων προτύπων.
Είναι αυτονόητο ότι οι κοινωνικοί εταίροι και η κοινωνία των πολιτών θα πρέπει επίσης να συμμετέχουν πλήρως.
4.3.
Βελτίωση της ανθεκτικότητας έναντι κινδύνων βιωσιμότητας 4.3.1.
Η ΕΟΚΕ υποστηρίζει τη συμπερίληψη παραγόντων βιωσιμότητας στη διαχείριση κινδύνων στον χρηματοπιστωτικό τομέα.
Αυτός είναι ο μοναδικός τρόπος για να σπάσει ο φαύλος κύκλος της χρηματοδότησης από χρηματοπιστωτικές επιχειρήσεις δραστηριοτήτων που βλάπτουν το κλίμα.
Η κλιματική αλλαγή όχι μόνο συνεπάγεται σοβαρούς κινδύνους για τις τράπεζες και τις ασφαλιστικές εταιρείες, αλλά επηρεάζει επίσης τον χρηματοπιστωτικό τομέα στο σύνολό του και απειλεί ακόμη και τη συνολική χρηματοπιστωτική σταθερότητα.
Στο πλαίσιο αυτό, η ΕΟΚΕ προειδοποιεί ότι δεν πρέπει να ερμηνεύεται εσφαλμένα ο ρόλος του χρηματοπιστωτικού τομέα ως φορέα επιβολής στόχων βιωσιμότητας με γνώμονα το γενικό συμφέρον.
Ωστόσο, δεν είναι δυνατή η ποσοτικοποίηση με ακρίβεια των κλιματικών κινδύνων, λόγω του μαζικού χαρακτήρα τους, της εμφάνισής τους για πρώτη φορά και την περιρρέουσα αβεβαιότητα.
Ωστόσο, κάτι τέτοιο δεν θα πρέπει να οδηγήσει σε καθυστέρηση λήψης συγκεκριμένων μέτρων, η οποία θα επιδεινώσει περαιτέρω το πρόβλημα.
Συνολικά, απαιτείται ταχεία και συνετή προσέγγιση για την πρόληψη απρόβλεπτων αντιδράσεων.
Το σύστημα ταξινομίας της ΕΕ θα πρέπει να χρησιμεύσει ως βάση για αυτό.
4.3.2.
Η καταγραφή των κινδύνων βιωσιμότητας στα λογιστικά πρότυπα και η ανάπτυξη ενός προτύπου για το φυσικό κεφάλαιο είναι ευπρόσδεκτες, ενώ είναι ουσιώδη τα τεκμηριωμένα, αυστηρά και αξιόπιστα πρότυπα και μέθοδοι (δράση 3α).
Η συστηματική καταγραφή των σχετικών κινδύνων ΠΚΔ στις αξιολογήσεις και στις προοπτικές είναι εξίσου χρήσιμη (δράση 3β).
Η ΕΟΚΕ προτείνει την επανέναρξη της συζήτησης σχετικά με τον οργανισμό αξιολόγησης της ΕΕ στο σημερινό πλαίσιο, εδραιώνοντας έτσι τον ηγετικό ρόλο της ΕΕ στον τομέα της βιωσιμότητας.
4.3.3.
Η προσέγγιση της συμπερίληψης παραγόντων ΠΚΔ στο σύστημα διαχείρισης κινδύνων των τραπεζών και στο πλαίσιο προληπτικής εποπτείας των ασφαλίσεων είναι εύλογη (δράσεις 3γ και 3δ).
Αυτό θα πρέπει να ληφθεί επίσης υπόψη στις αναθεωρήσεις του κανονισμού για τις κεφαλαιακές απαιτήσεις (ΚΚΑ), της οδηγίας για τις κεφαλαιακές απαιτήσεις (ΟΚΑ) και της οδηγίας Φερεγγυότητα ΙΙ (13), οι οποίες αναμένεται να συνοδεύονται από μακροχρόνιες συζητήσεις.
Ως εκ τούτου, η ΕΟΚΕ συνιστά την έγκαιρη ανάληψη δράσης για τα πρότυπα μέτρησης του κινδύνου κατά τη διαχείριση κινδύνων, προκειμένου να διασφαλιστεί ότι οι κίνδυνοι βιωσιμότητας θα χαρτογραφηθούν ταχέως και θα προβλεφθούν οι κατάλληλες κεφαλαιακές διατάξεις.
Σε τεχνικό επίπεδο, οι κατευθυντήριες γραμμές των ευρωπαϊκών εποπτικών αρχών είναι κατάλληλες για τον σκοπό αυτόν.
Συνολικά, συνιστάται η θέσπιση μιας υγιούς, μακρόπνοης και προσεκτικά σταθμισμένης κεφαλαιακής πολιτικής και πολιτικής διαχείρισης κινδύνων η οποία θα λαμβάνει υπόψη τις επιπτώσεις των κινδύνων βιωσιμότητας στη σταθερότητα της χρηματοπιστωτικής αγοράς.
4.3.4.
Μέτρα όπως εσωτερικές προσομοιώσεις ακραίων καταστάσεων κινούνται προς τη σωστή κατεύθυνση ως συμπλήρωμα.
Ωστόσο, η ΕΟΚΕ διαφωνεί με την ιδέα ότι τα ανοίγματα που ταξινομούνται ως βιώσιμα πρέπει να αντιμετωπίζονται με συγκεκριμένο τρόπο προληπτικής εποπτείας, προκειμένου, για παράδειγμα, να μειώνονται οι κεφαλαιακές απαιτήσεις.
Η αυξανόμενη πολυπλοκότητα των κανόνων μπορεί να οδηγήσει σε σύγχυση και ρυθμιστικά κενά.
Ως εκ τούτου, η ΕΟΚΕ τάσσεται υπέρ της αυστηρής αξιολόγησης των οικονομικών κινδύνων.
Η στάθμιση κινδύνου θα πρέπει να βασίζεται πρωτίστως σε κινδύνους οικονομικής σταθερότητας.
Σε κάθε περίπτωση, υπάρχει κίνδυνος οι απειλητικές για το κλίμα επενδύσεις να χάσουν εγγενή αξία και να ναυαγήσουν.
Η ΕΟΚΕ προειδοποιεί για ρυθμιστικές αναταράξεις και κινδύνους για τα πρότυπα που έχουν επιτευχθεί εάν χαλαρώσουν οι κανόνες του κανονισμού ΚΚΑ, της οδηγίας ΟΚΑ και της οδηγίας Φερεγγυότητα ΙΙ.
(10) (11) (12) (13)
Κανονισμός (ΕΕ) 2020/852, άρθρο 18.
Αρχή της «μη πρόκλησης σημαντικής ζημίας».
Κανονισμός (ΕΕ) 2019/2088 περί γνωστοποιήσεων αειφορίας στον τομέα των χρηματοπιστωτικών υπηρεσιών.
Οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα II) (ΕΕ L 335 της 17.12.2009, σ.
1).